Ščolkovo

**Ščolkovo** () om Venäman lidn Moskvan agjan keskuzpalan pohjoižpäivnouzmas. Se om agjan 12nz'-13nz' lidn eläjiden lugun mödhe, Ščolkovo-lidnümbrikon (edel vn 2019 vilukud — rajonan) administrativine keskuz da üks'jäine lidn.

## Istorii
Eländpunkt mainitaškanzihe vspäi 1521 kuti Ščolkovo-külä. Se tegihe tahondan ekonomižeks keskuseks 19. voz'sadan augotišes. Kätihe radnikžiloks vl 1923. Žilo sai lidnan statusad vl 1925. Oli rajonan keskuseks vspäi 1929.

Ščolkovo šingotase metallurgižel tegimel i kal'hiden metalloiden ümbriradmižen tegimel, sömtegimištol (leibän edheotand, südäiveziden tegim), zell'tegimel, elektropompiden tegimel, puvillkanghiden kombinatal, kazmusiden himižen kaičendan substancijoiden edheotandal. Himižen mašinansauvomižen tedoinstitut radab lidnas.

## Geografijan andmused

Lidn sijadase ümbrikon suvipäivlaskmas, Kläz'm-jogen molembil randoil, 150 m ü.m.t. keskmäižel korktusel.

Matkad Moskvhasai (Moskvan rengazavtotehesai) om 15 km suvipäivlaskmha. Lähembaižed lidnad oma Fräzino üks' kilometr pohjoižhe, Losino-Petrovskii 10 km päivnouzmha-suvipäivnouzmha, Balaših 10 km suvhe, Korolöv nelläs kilometras päivlaskmha, Ivantejevk kahtes kilometras lodeheze.

*Ščolkovo*-raudtestancii radab lidnan keskuzpalas «Mitišči — Fräzevo»-keskustal vspäi 1896, elektrojonused lähttas Moskvan Jaroslavlin päraudtestancijaspäi. *Čkalovskii*-sodalendimport sijadase lidnan suvipäivnouzmas.

## Eläjad
Vl 1939 lidnan ristitišt oli 27 209 eläjad, vl 1959 — 62 051 eläjad. Vn 2010 Venäman rahvahanlugemižen mödhe lidnan eläjiden lugu oli 110 411 ristutud, rajonan (nüg. lidnümbrik) kaks' koumandest, vn 2021 — 134 211 ristitud. Kaik 125 843 eläjad oli lidnas vl 2017. Kaikiš suremb lidnan ristitišt om nügüd', ületi 100 tuhad vl 1979.

Rahvahad (ozutadud rahvahudenke vl 2010): venälaižed — 92,0 %, ukrainalaižed — 2,6 %, totarlaižed — 1,3 %, toižed rahvahad — 4,1 %.

Ortodoksižen hristanuskondan kahesa pühäpertid oma kaičenus i saudud lidnas: Eläban Eziauguižen Stroican päjumalanpert' (om saudud vll 1909−1916), kuz' jumalanpertid i časoun'. Islaman mečet' radab vspäi 2001.

## Openduz
Lapsiden opendusen aluzkundad oma läz koumekümned päivkodid, kaks'toštkümne keskškolad (nomer 1..4, 6, 8, 10..13, 16, 17), kaks' liceid (Ščolkovon i nomer 14 Gagarinan nimed), Ščolkovon gimnazii, avoin škol, specialine (korrekcine) škol nomer 5 8. toižendan, ümbrikon sädamižen šingotesen i gumanitarižen opendusen «Romantik»-keskuz, ümbrikon čomamahtoiden škol Ju. A. Rozuman nimed, ümbrikon olimpižen varan sportškol.

Ščolkovon kolledž i Olimpižen rezervan valdkundaline škol-tehnikum oma lidnan professionaližen opendusen aluzkundoikš.

## Galerei

Shelkovo-tax.jpg|Valdkundmaksoiden radnikoičend (vn 2009 olend)
Щелково Пролетарский проспект.JPG|Eläban Eziauguižen Stroican päjumalanpert', vn 2015 nägu
Щёлково. Рынок - panoramio.jpg|Lidnan torguz vl 2007
Новый Мост (Щёлково).jpg|*Astrum*-adivpert' Kläz'man randal udenno sildanno (2019)
ТЦ " Щёлково ". Стоковое фото № 9.jpg|«Ščolkovo»-torguindkeskuz (kül'mku 2025)
Estadio Podmoskovie.jpg|*Podmoskovje*-stadion (2016, «Moskvanaluine»)
Shelkovo-station.jpg|*Ščolkovo*-raudtestancii vl 2009


## Homaičendad


## Irdkosketused
* Lidnümbrikon tobmuden aluzkundoiden oficialine sait (''shhyolkovo.ru'').  *(+ äikel'ne avtomatine känduz)*